정조 17년 · 목
狀啓以爲結城前縣監朴尙春所犯諸條應問各人捉置臣營以洪州牧使鄭東愈定山縣監鄭亮采鴻山縣監金思䄷差定參覈官臣眼同發問嚴覈取招則結城改量都監官鄭鳳祥供以庚戌冬間前官因朝令不得不設始量田而從民願每面各差都監官一人每里又定別所任四人使之眼同佃夫着實尺量而隨其執等這這來納則前官親執叩數封印藏置以待各面文書齊到後計其總數則比舊量實結所加之數乃爲一百十六結九十七卜矣前官或慮執卜之不公仍以若有冤抑之民則隨卽來告之意傳令曉諭而民無訴冤者故以此所執都數辛亥年修報營門則自營門以爲加總至於此多必有民冤使之更加詳査還給民人故一依營門分付還爲分俵而以結數磨鍊劃給各面改量後自官家按簿瓟櫛則果有應稅元總外流來隱結一百四結而此乃都書員及各面書員輩紙筆債磨勘等許多浮費所用者也前官以爲書員輩紙筆債旣庚量後近百年所有者而今若盡數奪屬於時起元總則來頭邑弊亦不可不念只以其中十七結移付實結加總磨勘而其餘八十七結則還給書員輩俾爲依前需用之地上項加得之一百十六結零加總之十七結還給之八十七結合而計數則至爲二百二十結零之多大抵加得之一百十六結則盡歸民間加總之十七結則已入應稅如此事情一境民人豈有不知之理而旣不能家諭而戶說或不無不知裏面而疑其下輩之偸食興訛造言致此三百結云云之說者似或無怪云改量色吏則已爲身死故更推鳳祥則供以所謂面監官里別任輩執卜之不公誠是意慮之不到量田了畢後前官或聞有稱冤者則躬往親審解卜尺量而別無大叚違錯之事故或爲懲治別任或爲戒飭民人蓋此改量之擧在於七十餘年之後前之膏壤今歸下等前之瘠田今爲沃土新量舊量之此加彼減不啻相懸執卜之前加後減者雖以爲幸土品之舊降新陞者擧皆懷怨謗言之朋興勢所必至隱餘結則前招已爲直告此外更無把束之漏落者隱結之有無初非渠利害之事則嚴査之下何敢欺諱乎云都倉賑恤色吏李海曾供以本縣素無外倉只有邑倉而猝當歉歲糴政極難營門飭關陸續來到前官逐日親監而捧上時所入之穀若無一定之規則易致庫屬輩闊狹之弊故成出式例知委民間而米則每一斛幷雜費以市斗爲十三斗六升租則每一斛幷雜費以市斗爲十四斗使之磨鍊來納今此酌定之數比諸常年所入幾減五六升可謂有精無濫至於分給則在前以石出給使民人各分矣今年還穀不敷還戶倍增實無塗抹之路猾吏奸民輩虛名疊受之習難以摘發故革罷石分之例創出斗分之規自初至終如是擧行而合十一巡分給縮穀乃爲三十四石零倉穀若有欠縮則庫子徵納自是邑例而令番所縮之多專由斗分之致庫屬之白徵亦涉可矜故自官家將欲擔當分付吏房使之待秋區處捧上時溢於斛絃分給時入於斗絃而蓋其斗分之擧旣出爲民之意而斗分之縮亦爲充給之狀皆是民人之所目見而詳知者分給之斗數不能如捧上之斗數者旣除雜費又添鼠縮非但事勢之固然抑亦列邑之通患一番廉探可燭實狀飢民救急時歲前則以米分給自正月初巡至四月初巡以租分給四月中終兩巡則果以木麥二十七石分給而式例則一依賑規擧行今此木麥乃是昨冬代捧者而若欲還分則數甚零星無以排比有此推移取用之擧云繕廨色吏韓弼大供以本邑防兵船改造年限當次故依例報水營劃得島松六十三株而造船後所餘松木爲五株裁折木爲二十二箇故盡爲作板八十四立其中十四立則客舍及各處公廨修理時入用而其餘七十立則發賣捧價一百三十四兩買得椽木地瓦鐵物石灰及各項工匠役價需用此外末端木十九箇則皆是短小之物用於繕廨時機械木云刑吏李萬齡供以本邑稅穀捧上時尤甚拒納之民或捉囚督捧而朝囚暮放別無滯獄之弊在囚之民若有患癘之類則旋卽放送初無獄中方痛之人致斃與否尤無可論刑具中訊杖則以松木造用棍杖則以柳木造用笞杖則以雜木取用而每當行用之時種種折傷故訊杖則臨時斫造未及較正棍杖則舊件擧皆無欠而新件未及刻誌至於笞杖則前官常以體小爲責自下待令之際或有違式之事諸般刑具旣不隨卽較正則分寸之稍過定例雖或無怪而果無顯然過大之患云儲置色吏金秀得供以本邑元無儲置餘數只有各年貿米條故其中三百八十九石除出換充於稅大同最難捧之數如是區處故收殺之道不至甚難已爲裝發上納而未收稅米則待秋徵捧移報貿米條次發令知委云麰還色吏金德燁供以渠麰色之任辛亥年四月受差壬子年四月遞改麰庫在於官家三門之內穀包之出入庫門之開閉如在目前雖欲作奸何由售計乎麰穀異於租太易致受傷而積置庫中屢經霖潦石子自然破坼穀物散落庫底故辛亥秋間簸揚改斛之數乃爲七十石矣今此分石之說或由於此云故更推刑問一次取招則供以改穀之擧在於屢巡分給之後故民人輩或爲手推或爲足踏坼傷之石不完之石計數則乃爲三百一石滲漏之穀散落之穀作石則至爲二百二十二石零還充本穀則所剩果爲二十一石零故其中一石零出給雇價其餘則渠與庫子三漢分食分石之謗似由於此勒屬事則本邑西面居孫大角妻日占爲名女棄絕本夫之狀因其夫之白活知之而厥女居在邑底恣行淫奔故入於官家廉問定屬官婢矣自願免贖故許納八十兩其中三十兩出給諸官婢俾作衣資五十兩補用於社厲壇祭器服修改物力前後繡啓論列俱係不法謹將九條所犯另加十分究覈而糶糴濫縮事則前例石分者創爲斗分斛捧準槪者斗給不準始出於防弊之意終歸於招怨之資濫捧之迹雖無現發縮分之謗實難自解改量事則經界大政何等難事則所謂親執徒憑文跡逐里差任難免淆雜其陞降等數加減結卜之不能均平推此可知初以一百十六結加總報營而旣以過濫還退則其所陞而復降加而復減之際尤宜難愼只以總數排比各面有若分俵災結者然雖有減總之名而終無均惠之究此外流來隱結一百四結旣能爬櫛於改量之後又復出給於磨勘之前而但除十七結以報加總其甘歸冒法擅自彌縫誠爲可駭松板發賣事則憑藉公廨修補請得造船餘材作板之初意在發賣用下之數雖有文簿入已之謗勢所必至良女勒屬高價許贖事則凡遊女定屬之法一依本夫情願而今其本夫初無屬公之願則自官勒屬實是法理之外定屬未久旋許納贖一女之身價至八十其所操縱便同勒徵而至以此不正之物謂用於壇器之需其爲猥屑尤涉可駭自備救急略分租麥事則該邑年事本在稍實而抄飢救急皆出自備前後飢口爲二千八百二十四口十一巡所分各穀爲一百七十六石此則畢賑狀啓中已爲條陳今觀各人招辭又考分給文書則其穀名數爻別無相左蓋以稍實之邑自行救急之政有難責其純米盡分或以租麥代給似不必深究囚禁瘐斃事則刑吏發明之供猶不足信故又以他歧廉探而終未得一民瘐死者風傳之說槪或過實以儲置換克稅米事則該邑之初無儲置按簿可知則儲置一款可謂脫空而賑廳貿米換充稅納之狀旣已昭著則其爲犯科比儲置簿乎云爾冒禁那移則一般而意非料利事出便民刑具違式事則取來各樣刑具箇箇査考則棍不刻誌而厚或有二三分過式笞杖或有稍大於典則者或有反小於典則者蓋長廣厚薄之參差不齊如此則雖非用意於溢刑而不能謹遵定式之狀可以推知牟還分石事則捧還數朔之間稱以坼石者已不成說改斛作石之時謂有剩落者尤不近理而畢竟二十一石之穀都歸乾沒則其矇不覺知之罪亦所難免揆以法意有難容貸故枚擧諸招敢此論列以待處分還穀中推移分賑及木麥二十七石則臣飭察釐正隱結中還給下輩之八十七結則嚴飭該邑新官使之入錄實總計料矣又狀啓以爲扶餘前縣監朴齊家所犯諸條應問各人捉致臣營洪州牧使鄭東愈定山縣監鄭亮采鴻山縣監金思䄷差定參覈官臣眼同發問嚴覈取招則扶餘前吏房徐致裕供以抄飢不精事則前官於賑政雖爲誠心擧行而旣不能躬審村里故當入者見漏之有無宜拔者冒錄之多少雖未詳知而各該任掌等面面嚴飭這這操切渠輩亦當着念豈有全然無狀之理乎民人中窮殘之類或因徭糴之難辦間或有移避之患而此是常年之不免其數豈至夥然乎賑資那移事則自備米二百十石果以還穀推移用之而需米則每石價十一兩以錢代捧後自備米推移條將以待秋立本每石價三兩磨鍊分給民間昨年停退事則抄出還民中尤甚之次稍實分定三等依數均俵果無升合穀消瀜之事云賑恤色吏徐景潤供以抄飢時差出面任掌使之精抄雖未知其冤漏冒入之有無而當其賑庭分穀之時前官親審貌樣若有不合之類則隨卽拔去今年本邑賑政若以多付爲罪則固所甘受而見漏之冤必無是理賑恤自備米二百十石果以還穀推移取用後需米代錢中每石價三兩分給民間使之待秋備納云倉色吏朴必範朴寅範等供以昨冬停退營門區劃穀數乃爲一千五百十石七斗故依此數分排磨鍊而前官爲慮捧還之難稍有辦納之勢者不許停退全數督捧及其末梢抄出最難捧之民人始爲分俵以是之故停退之惠未能均施有此怨聲乎云刑吏徐允永捧稅色吏徐景運等供以本縣捧稅之節萬分爲難拒納之患比比有之故其中最尤甚觀望者六十餘人次第推捉而其所囚禁多不過十餘日尹大川爲名漢私債錢五十兩囚治捧給而此外更無他人債督徵之事而通引房子輩之擅離者間或決棍雖曰兒童幾近二十歲之漢而外村童民果無受棍者云倉色吏朴必範朴寅範等更推取招則供以本邑吏奴逋欠還穀米爲四十七石太爲三十二石租爲三百二十六石零合爲四百餘石昨冬停退令下之後彌縫沒榮果爲混錄故民間停退之數則比之劃下元總無端減縮畢竟歸屬之無處良由於此云前吏房徐致裕更推則供以本邑吏奴逋欠各穀乃爲四百餘石之多故昨冬停退條中冒錄彌縫果爲的實云倉色吏朴必範朴寅範等更推則供以渠等幻弄情狀已盡綻露何敢爲欺隱添罪之計乎營門行會中吏奴輩逋欠與別還俾不得混入故爲慮生事停退文書成出時皆以村民姓名虛作書錄果爲十分丁寧云今此兩繡啓之所論列其目有六逐條盤問另加究覈則抄飢不精事本縣自是小邑而所抄飢民爲一千二百餘口則律以賑例未可謂少而至於抄飢之精與不請不在口數之多與不多則當初査櫛旣欠詳密中間存拔徒憑臆料蓋一民失哺已非賑活之本意一戶流亡亦有其責之所歸則其不能至誠接濟不能盡心安集之罪在所難免賑穀那移事該邑卽公賑之邑也自臣營以租四百石依他邑例區劃而及其畢賑之後考其所報則本官自備米爲二百十石而區劃中取用爲二百二十石還錄爲一百八十石今以該吏之招見之則其所自備之米卽還穀中先爲推用者而末乃以每石價錢三兩分給民間待秋將捧者雖出於營辦賑資之計而始也那移畢竟立本無難冒犯者誠極無狀久囚失農事災邑捧稅本自至難催科之政字撫之意固當備盡威誘之方務從便宜之策而過半百之囚繫莫恤民怨踰一旬而不放虛抛農期徵債非時事歉歲防禁明有朝令則訟理曲直數爻多寡姑毋論其違越禁令惟意恣行者亦極可駭童民決棍事官隸雖異村氓守令用棍本有禁制則乘怒輕施難免妄率停退無歸屬事蓋此當捧特停之令係是朝家若保之惠而每患邑吏之操弄或致隱逋之混克故臣於行會列色之日雖升斗之穀毋敢混入吏逋之意屢屢嚴飭則該倅之莫念蠲惠之盛意初不躬執分排專委下輩混減於積逋之中者究厥罪犯尤極駭然玆敢據實陳聞以俟處分而逋欠穀混錄條則面飭該邑新官使之待秋督捧於吏奴輩賑資那移米則謹依備局啓下關文臣嚴加察飭沒數釐正計科矣